CELEX: 61984CJ0167
Language: el
Date: 1985-07-04 00:00:00
Title: Απόφαση του Δικαστηρίου (τρίτο τμήμα) της 4ης Ιουλίου 1985. # Hauptzollamt Bremen - Freihafen κατά J. Henr. Drünert Holzimport. # Αίτηση για την έκδοση προδικαστικής αποφάσεως: Bundesfinanzhof - Γερμανία. # Κοινό δασμολόγιο - Ξυλεία μπάλσας. # Υπόθεση 167/84.

Avis juridique important

|

61984J0167

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΤΡΙΤΟ ΤΜΗΜΑ) ΤΗΣ 4ΗΣ ΙΟΥΛΙΟΥ 1985.  -  HAUPTZOLLAMT BREMEN - FREIHAFEN ΚΑΤΑ J. HENR. DRUENERT, HOLZIMPORT.  -  ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ ΤΟΥ BUNDESFINANZHOF - ΓΕΡΜΑΝΙΑ.  -  ΚΟΙΝΟ ΔΑΣΜΟΛΟΓΙΟ - ΞΥΛΕΙΑ ΜΠΑΛΣΑΣ.  -  ΥΠΟΘΕΣΗ 167/84.  

Συλλογή της Νομολογίας του Δικαστηρίου 1985 σελίδα 02235

ΠερίληψηΔιάδικοιΑντικείμενο της υπόθεσηςΣκεπτικό της απόφασηςΑπόφαση για τα δικαστικά έξοδαΔιατακτικό
Λέξεις κλειδιά

1 . Κοινό δασμολόγιο — Δασμολογικές κλάσεις — Ερμηνεία — Επεξηγηματικές σημειώσεις του Συμβουλίου Τελωνειακής Συνεργασίας — Γνώμη της Επιτροπής Ονοματολογίας του κοινού δασμολογίου — Αυθεντική κρίση 2 . Κοινό δασμολόγιο — Δασμολογικές κλάσεις — Κλάσεις 44.05 και 44.13 — Οριοθέτηση των αντίστοιχων πεδίων εφαρμογής — Κριτήρια — Κατάταξη της ξυλείας μπάλσας   

Περίληψη

1 . Τόσο οι επεξηγηματικές σημειώσεις του Συμβουλίου Τελωνειακής Συνεργασίας όσο και οι γνώμες της Επιτροπής Ονοματολογίας του κοινού δασμολογίου αποτελούν σημαντικά μέσα για την εξασφάλιση ομοιόμορφης εφαρμογής του εν λόγω δασμολογίου από τις τελωνειακές αρχές των κρατών μελών και ως τοιαύτα μπορούν να θεωρηθούν έγκυρα μέσα ερμηνείας του δασμολογίου .   2 . Οι δασμολογικές κλάσεις 44.05 και 44.13 του κοινού δασμολογίου πρέπει να ερμηνευτούν υπό την έννοια ότι , σε περίπτωση απουσίας ιχνών πριονίσματος σε ξυλεία πριονισμένη κατά μήκος , η εν λόγω ξυλεία δεν εμπίπτει στην κλάση 44.05 , αλλά στη δασμολογική κλάση 44.13 , εκτός αν αποδεικνύεται ότι , λαμβανομένων υπόψη των ιδιομορφιών της εν λόγω ξυλείας και του επιπέδου της τεχνικής ως προς την επεξεργασία της ξυλείας αυτής , η εν λόγω απουσία αποτελεί το αποτέλεσμα μιας καθαρώς παρακολουθηματικής εργασίας πριονίσματος , αναγκαίας για τεχνικούς λόγους , της οποίας ο σκοπός δεν συνίσταται στο να διευκολύνεται η μετέπειτα χρησιμοποίηση της ξυλείας με την εξαφάνιση των ιχνών αυτών .   Στο εθνικό δικαστήριο εναπόκειται να εκτιμήσει αν , βάσει της ερμηνείας αυτής , η ξυλεία μπάλσας που έχει πριονιστεί κατά μήκος , πάχους μεγαλύτερου από 5 χιλιοστά , στις δύο απέναντι πλευρές της οποίας δεν είναι πλέον αντιληπτό κανένα ίχνος πριονίσματος , μπορεί να καταταγεί στην κλάση 44.05 .    

Διάδικοι

Στην υπόθεση 167/84 , που έχει ως αντικείμενο αίτηση του Bundesfinanzhof προς το Δικαστήριο , κατ’ εφαρμογή του άρθρου 177 της Συνθήκης EOK , με την οποία ζητείται στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ  Hauptzollamt Bremen-Freihafen  και J . Henr . Druenert , Holzimport ,    

Αντικείμενο της υπόθεσης

η έκδοση προδικαστικής αποφάσεως ως προς την ερμηνεία των δασμολογικών κλάσεων 44.05 και 44.13 του κοινού δασμολογίου προκειμένου να γίνει η κατάταξη σανίδων μπάλσας ,  

Σκεπτικό της απόφασης

1 Με Διάταξη της 8ης Μα ΐου 1984 , που περιήλθε στο Δικαστήριο στις 2 Ιουλίου 1984 , το Bundesfinanzhof υπέβαλε , δυνάμει του άρθρου 177 της Συνθήκης EOK , προδικαστικό ερώτημα ως προς την ερμηνεία των δασμολογικών διατάξεων 44.05 και 44.13 του κοινού δασμολογίου προκειμένου να γίνει η κατάταξη σανίδων μπάλσας .   2 Το ερώτημα αυτό ανέκυψε στο πλαίσιο διαφοράς μεταξύ της επιχειρήσεως J . Henr . Druenert , Holzimport , της Βρέμης και της γερμανικής τελωνειακής διοικήσεως· η διαφορά αφορά την κατάταξη ορισμένων παρτίδων σανίδων μπάλσας που η επιχείρηση Druenert εισήγαγε από τον Ισημερινό το 1978 .    3 Από το φάκελο της δικογραφίας προκύπτει ότι , κατόπιν δειγματοληπτικού ελέγχου ο οποίος έγινε στις εισαχθείσες παρτίδες ξυλείας μπάλσας , το τελωνείο θεώρησε την ξυλεία , πλην ορισμένου αριθμού παρτίδων , ως ξυλεία πλανισμένη , διότι οι απέναντι πλευρές της ξυλείας είχαν λειανθεί κατά τρόπο ώστε δεν ήταν πλέον αντιληπτό κανένα ίχνος πριονίσματος . Κατέταξε επομένως την ξυλεία στη δασμολογική κλάση 44.13 η οποία αφορά  « ξυλεία ( συμπεριλαμβανομένων και των σανίδων ή τεμαχίων διά δάπεδα , μη συναρμολογημένων ) πλανισμένη , φέρουσα αύλακας , εξοχάς και παρόμοια » .    4 Με την προσφυγή της που άσκησε κατά της κατατάξεως αυτής ενώπιον του Finanzgericht της Βρέμης , η επιχείρηση Druenert ζήτησε να καταταγούν οι επίδικες σανίδες στη διάκριση 44.05 Γ , η οποία έχει εφαρμογή στην  « ξυλεία απλώς πριονισμένη κατά μήκος , εγκαρσίως ή εκτυλιγμένη , πάχους ανωτέρου των 5 χιλιοστών :    ...   Γ . λοιπά » .    5 Το Finanzgericht της Βρέμης έκρινε πρωτοδίκως ότι η ξυλεία έπρεπε να καταταγεί στη διάκριση 44.05 Γ . Με την απόφασή του διαπίστωσε ότι οι επίμαχες σανίδες είχαν πλανιστεί , σε μια ειδική μηχανή που ονομάζεται degauchisseuse ( μηχανική πλάνη επιφανειών ) με ένα σχετικά λεπτό περιστροφικό ( κυκλικό ) πριόνι . Αυτό το πλάνισμα είχε γίνει διότι , λόγω της χαλαρής δομής της μπάλσας , η ποιότητα της ξυλείας που έχει κοπεί σε τετράπλευρα τεμάχια με χονδρά περιστρεφόμενα ( κυκλικά ) πριόνια δεν ήταν δυνατό να εξεταστεί , διότι οι ίνες δεν επιτρέπουν να γίνουν αντιληπτά τα ενδεχόμενα ελαττώματα της ξυλείας . Όσοι επεξεργάζονται την μπάλσα , κυρίως οι κατασκευαστές προτύπων σε μικρογραφία , σχίζουν εν συνεχεία τις εν λόγω σανίδες σε λεπτά ξύλα με τη βοήθεια ειδικών μαχαιριών και τις πλανίζουν σε ειδικές μηχανές . Σχετικώς , γίνονται μικρές εισαγωγές επιφανειών που πλανίζονται στον Ισημερινό . Επομένως , η μπάλσα που έχει υποστεί επεξεργασία με degauchisseuse δεν μπορεί να θεωρηθεί ως πλανισμένη κατά την έννοια της κλάσεως 44.13 , διότι πρέπει να υποστεί νέα επεξεργασία κατόπιν .    6 Σχετικά επιβάλλεται η παρατήρηση ότι οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας διευκρινίζουν , σχετικά με την κλάση 44.05 , ότι μολονότι η κλάση αυτή « περιλαμβάνει , πλην μερικών εξαιρέσεων , την απλώς πριονισμένη ξυλεία » , « η πριονισμένη ξυλεία από την οποία έχουν εξαλειφθεί ορισμένα τραχέα σημεία με πρόχειρο πλάνισμα , το οποίο δεν αφαιρεί τα ίχνη του πριονίσματος , εμπίπτει επίσης στον παρόντα τίτλο » . Όσον αφορά την κλάση 44.13 , αναφέρεται ότι αυτή περιλαμβάνει την ξυλεία η οποία « έχει πλανιστεί προκειμένου να επιτευχθεί μια επίπεδη επιφάνεια και της οποίας τα άκρα έχουν υποστεί γενικώς επεξεργασία ώστε να διευκολύνουν τη συναρμολόγηση » .    7 Όσον αφορά την οριοθέτηση μεταξύ των κλάσεων 44.05 Γ και 44.13 , με την υπ’ αριθμόν 075 σύσταση , που αποκαλείται / ονομάζεται « καρτέλα κατατάξεως » της Επιτροπής της Ονοματολογίας του κοινού δασμολογίου που συστήθηκε με τον κανονισμό 97/69 του Συμβουλίου της 16ης Ιανουαρίου 1969 , περί της λήψεως μέτρων για την ομοιόμορφη εφαρμογή της ονοματολογίας του κοινού δασμολογίου ( EE ειδ . έκδ ., τόμ . 02/01 , σ . 32 ), της 18ης Μα ΐου 1972 , η ξυλεία « που είναι πλανισμένη σε μια πλευρά ή σε δύο συνεχόμενες πλευρές με ειδική μηχανή ( αποκαλούμενη « sizer » ) ώστε να διορθώνονται οι διαστάσεις που προκαλούνται από τη μεγάλη ταχύτητα του πριονιού , προκειμένου να λαμβάνονται προϊόντα ομοιόμορφων διαστάσεων , πράγμα το οποίο διευκολύνει τη συσκευασία τους , τη μεταφορά τους και την κατόπιν επεξεργασία τους » , κατετάγη στη διάκριση 44.05 Γ , κατάταξη η οποία υπαγορεύτηκε από το γεγονός ότι το πλάνισμα αυτό δεν έχει « άλλο σκοπό παρά να εξαλείφει τις διαφορές διαστάσεων » . Αντίθετα προς την καρτέλα κατατάξεως της ίδιας ημερομηνίας υπ’ αριθμόν αναφοράς 076 που αφορά μια fragmenteuse-profileuse ( « Profilzerspaner » ), δεν ελήφθη υπόψη στη σχετική με τη « sizer » καρτέλα κατατάξεως το κατά πόσο η λαμβανόμενη ξυλεία , καίτοι λίγο πιο λεία από την ξυλεία που λαμβάνεται κατόπιν πριονίσματος , « εξακολουθεί πάντως να φέρει ίχνη εργαλείων » .    8 Το Bundesfinanzhof , ενώπιον του οποίου ασκήθηκε Revision κατά της προαναφερθείσας απόφασης του Finanzgericht της Βρέμης , με την οποία η μπάλσα που έχει υποστεί επεξεργασία με degauchisseuse είχε καταταγεί στη δασμολογική κλάση 44.05 , έκρινε ότι υπήρχαν αμφιβολίες όσον αφορά το ζήτημα κατά πόσο το πλάνισμα των δύο επίμαχων πλευρών της ορθογωνισμένης μπάλσας αποτελεί μια αρκετά εντατική εργασία ώστε να εμποδίζει την κατάταξη του προϊόντος στη δασμολογική κλάση 44.05 , λαμβανομένου υπόψη του γεγονότος ότι ούτε με βάση τις επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας ούτε με βάση τις δυό καρτέλες κατατάξεως της 18ης Μα ΐου 1972 ένα πρόχειρο πλάνισμα εμποδίζει την εφαρμογή της κλάσης 44.05 . Κατά συνέπεια , υπέβαλε στο Δικαστήριο το ακόλουθο προδικαστικό ερώτημα :   « H κλάση 44.05 του κοινού δασμολογίου πρέπει να ερμηνευτεί υπό την έννοια ότι καλύπτει την ξυλεία μπάλσας που έχει πριονιστεί κατά μήκος , έχει πάχος μεγαλύτερο από 5 χιλιοστά και έχει λειανθεί στις δύο απέναντι στενές πλευρές κατά τρόπο ώστε να μην υπάρχουν πλέον ίχνη του αρχικού πριονίσματος ; Σε περίπτωση αρνητικής απαντήσεως στο ερώτημα αυτό : καλύπτει το εμπόρευμα αυτό η κλάση 44.13 του κοινού δασμολογίου ; »   9 Για να δικαιολογήσει τη δυνατότητα εφαρμογής της διακρίσεως 44.05 Γ επί των σανίδων μπάλσας , όπως είναι οι επίδικες εν προκειμένω , η επιχείρηση Druenert , με τις παρατηρήσεις της που υπέβαλε ενώπιον του Δικαστηρίου , επανέλαβε κατ’ ουσία την επιχειρηματολογία που έγινε δεκτή με την πρωτόδικη απόφαση του Finanzgericht της Βρέμης . Αναφέρεται εξάλλου στην καρτέλα κατατάξεως της 18ης Μα ΐου 1972 που αφορά ξυλεία επεξεργασμένη στις δύο συνεχόμενες πλευρές με τη βοήθεια ειδικής μηχανής που ονομάζεται « sizer » και σύμφωνα με την οποία το γεγονός ότι το πλάνισμα με μια τέτοια μηχανή συνεπάγεται την πλήρη απάλειψη των ιχνών πριονίσματος δεν εμποδίζει την εφαρμογή της διακρίσεως 44.05 Γ . H μόνη διαφορά με την παρούσα περίπτωση πλανίσματος συνίσταται στο ότι η πράξη αυτή εκτελείται επί των δύο απέναντι πλευρών .    10 H Επιτροπή φρονεί ότι σε σανίδες όπως είναι αυτές της προκειμένης υποθέσεως έχει εφαρμογή η κλάση 44.13 . Κατ’ αυτή , η καρτέλα κατατάξεως που αφορά το πλάνισμα με « sizer » σημειώνει εν πάση περιπτώσει το έσχατο όριο του πεδίου εφαρμογής της κλάσεως 44.05 Γ και δεν είναι δυνατό να επηρεάζει τη δασμολογική κατάταξη στην προκειμένη περίπτωση , διότι αυτή αφορά το πλάνισμα των δύο συνεχόμενων και όχι των απέναντι πλευρών . Για τις τελωνειακές αρχές θα ήταν αναγκαίο να μπορούν να βασίζονται , προκειμένου να προβούν στη δασμολογική κατάταξη , σε αντικειμενικά και εξωτερικά χαρακτηριστικά του εμπορεύματος . H παρουσία ή η απουσία ιχνών πριονίσματος αποτελεί επομένως το ουσιώδες κριτήριο οριοθετήσεως των δύο δασμο λογικών κλάσεων . Εφόσον το ψιλό πλάνισμα εξαφανίζει τα ίχνη αυτά , θα έπρεπε να εξομοιωθεί με το χονδρό πλάνισμα κατά την έννοια της κλάσης 44.13 .    11 Εξάλλου , η Επιτροπή παρατήρησε ότι , αντίθετα προς τη διατύπωση της διατάξεως περί παραπομπής , οι φαρδιές και όχι οι στενές πλευρές των σανίδων είχαν πλανιστεί εν προκειμένω , διαπίστωσε δε ότι το πλάνισμα είναι αναγκαίο για να μπορεί να εξεταστεί η ποιότητα της μπάλσας και ισχυρίστηκε ότι η κατ’ αυτό τον τρόπο επιτυγχανόμενη λείανση , ιδίως όταν γίνεται στις φαρδιές πλευρές , παρουσιάζει μειονεκτήματα για τη μετέπειτα επεξεργασία του ξύλου και αυξάνει την οικονομική του αξία .    12 Καταρχάς , όσον αφορά τις τελευταίες αυτές παρατηρήσεις της Επιτροπής , πρέπει να υπομνηστεί ότι το άρθρο 177 της Συνθήκης EOK , στηριζόμενο σε ένα σαφή διαχωρισμό των λειτουργιών μεταξύ των εθνικών δικαστηρίων και του Δικαστηρίου , δεν επιτρέπει στο τελευταίο να επιλαμβάνεται των πραγματικών περιστατικών της υποθέσεως ή να επαληθεύει την αλήθεια των περιστατικών που του εκθέτει το εθνικό δικαστήριο . Επομένως , δεν απόκειται στο Δικαστήριο να εκτιμήσει την αλήθεια των ισχυρισμών της Επιτροπής επί των πραγματικών περιστατικών που αναφέρονται στη Διάταξη περί παραπομπής του Bundesfinanzhof ή στην πρωτόδικη απόφαση του Finanzgericht της Βρέμης και δεν τέθηκαν υπό αμφισβήτηση με τη Διάταξη περί παραπομπής , αλλά απλώς και μόνο να παράσχει στο παραπέμπον δικαστήριο τα στοιχεία ερμηνείας του κοινοτικού δικαίου που του είναι αναγκαία για την επίλυση της διαφοράς που εκκρεμεί ενώπιόν του .    13 Ενόψει των προηγουμένων , το ερώτημα που υπέβαλε το Bundesfinanzhof αφορά επομένως τη διευκρίνιση των κριτηρίων με τα οποία καθίσταται δυνατή η οριοθέτηση των αντίστοιχων πεδίων εφαρμογής των κλάσεων 44.05 Γ και 44.13 του κοινού δασμολογίου .    14 Όπως έχει κατ’ επανάληψη κρίνει το Δικαστήριο , για την ερμηνεία του κοινού δασμολογίου τόσο οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας όσο και οι γνώμες της Επιτροπής Ονοματολογίας του κοινού δασμολογίου αποτελούν σημαντικά μέσα για την εξασφάλιση ομοιόμορφης εφαρμογής του εν λόγω δασμολογίου από τις τελωνειακές αρχές των κρατών μελών και ως τοιαύτα μπορούν να θεωρηθούν έγκυρα μέσα ερμηνείας του δασμολογίου . Για την ερμηνεία των δύο εν λόγω δασμολογικών κλάσεων , πρέπει επομένως να ληφθεί υπόψη όχι μόνο η διατύπωση και το σύστημα του κοινού δασμολογίου , αλλά και το περιεχόμενο των επεξηγηματικών σημειώσεων και των προαναφερθεισών καρτελών κατατάξεως .    15 Τόσο από τη διατύπωση και από μια ανάγνωση του συνόλου των δύο δασμολογικών κλάσεων 44.05 και 44.13 όσο και από τα προαναφερθέντα μέσα ερμηνείας προκύπτει ότι γενικώς κάθε επεξεργασία της ξυλείας επιπλέον του πριονίσματος , με την οποία εξαλείφονται τα ίχνη του τελευταίου , δικαιολογεί την εφαρμογή της κλάσης 44.13 . H ερμηνεία αυτή συμβιβάζεται ιδίως με την υποχρέωση δασμολογήσεως βάσει των αντικειμενικών χαρακτηριστικών και ιδιοτήτων των προϊόντων .    16 Παρ’ όλ’ αυτά , από τα προαναφερθέντα μέσα ερμηνείας προκύπτει επίσης ότι ορισμένες πρόχειρες εργασίες , καθαρώς παρακολουθηματικές του πριονίσματος , οι οποίες δεν αποβλέπουν στο να καταστήσουν λείες τις επιφάνειες του ξύλου ώστε να διευκολύνουν την κατόπιν χρησιμοποίησή του , δεν είναι δυνατό να εξομοιωθούν με τις εργασίες που αναφέρονται στην κλάση 44.13 και επομένως δεν αποτελούν εμπόδιο για την κατάταξη στην κλάση 44.05 .    17 Προκειμένου να διαπιστωθεί αν η ξυλεία έχει υποστεί μια τέτοια επεξεργασία καθαρώς παρακολουθηματικού χαρακτήρα , δεν είναι δυνατό να χρησιμοποιηθεί ως έρεισμα , όπως υποστηρίζει η Επιτροπή , αποκλειστικώς το κριτήριο της παρουσίας ή απουσίας ιχνών πριονίσματος επί της ξυλείας . Πράγματι , με το κριτήριο αυτό , δεν λαμβάνονται υπόψη οι ιδιομορφίες κάθε ξυλείας και το επίπεδο της τεχνικής ως προς την επεξεργασία της ξυλείας , που μπορούν να έχουν ως συνέπεια ότι μια πρόχειρη επεξεργασία , καθαρώς παρακολουθηματική του πριονίσματος , μπορεί να εξαλείψει τα ίχνη του πριονίσματος χωρίς να είναι αυτός ο σκοπός μιας τέτοιας εργασίας , αναγκαίας για τεχνικούς λόγους . Ειδικότερα , δεν είναι δυνατό να αποκλειστεί ότι έστω και μια πρόχειρη παρακολουθηματική επεξεργασία μπορεί , ανάλογα με την περίπτωση , να εξαλείψει από ορισμένες σανίδες τα ίχνη πριονίσματος , σε άλλες δε σανίδες να τα αφήσει . Σε μια τέτοια περίπτωση , θα ήταν αντίθετο προς τις απαιτήσεις της ασφάλειας του δικαίου και της δυνατότητας να γίνει πρόβλεψη σχετικά με τη δασμολόγηση σανίδες που έχουν υποστεί την ίδια επεξεργασία να κατατάσσονται διαφορετικά .    18 Κατά συνέπεια , μολονότι η απουσία ιχνών πριονίσματος αποτελεί σημαντικό κριτήριο για την υπαγωγή της ξυλείας στη δασμολογική κλάση 44.13 , αυτό δεν εμποδίζει την εφαρμογή της κλάσης 44.05 , όταν αποδεικνύεται ότι η απουσία αυτή είναι το αποτέλεσμα μιας εργασίας καθαρώς παρακολουθηματικής του πριονίσματος , αναγκαίας για τεχνικούς λόγους , λαμβανομένων υπόψη των ιδιομορφιών της ξυλείας για την οποία πρόκειται και του επιπέδου της τεχνικής ως προς την επεξεργασία της εν λόγω ξυλείας , σκοπός της οποίας δεν είναι να καταστήσει λείες τις επιφάνειες μέχρι σημείου εξαλείψεως των ιχνών πριονίσματος και να διευκολύνει έτσι τη μετέπειτα χρησιμοποίηση της ξυλείας .    19 Στο εθνικό δικαστήριο εναπόκειται να εκτιμήσει κατά πόσο , λαμβανομένων υπόψη των ιδιομορφιών της μπάλσας και των μεθόδων επεξεργασίας της ξυλείας αυτής , που χρησιμοποιούνται γενικά στο παρόν στάδιο εξελίξεως της τεχνικής , επεξεργασία της ξυλείας αυτής , σαν αυτή που περιγράφεται στη διάταξη περί παραπομπής , μπορεί να θεωρηθεί ως εργασία καθαρώς παρακολουθηματική του πριονίσματος , υπό την προαναφερθείσα έννοια .    20 Επομένως , στο ερώτημα που υπέβαλε το Bundesfinanzhof προσήκει η απάντηση :   — ότι οι δασμολογικές κλάσεις 44.05 και 44.13 του κοινού δασμολογίου πρέπει να ερμηνευτούν υπό την έννοια ότι , σε περίπτωση απουσίας ιχνών πριονίσματος σε ξυλεία πριονισμένη κατά μήκος , η εν λόγω ξυλεία δεν εμπίπτει στην κλάση 44.05 , αλλά στη δασμολογική κλάση 44.13 , εκτός αν αποδεικνύεται ότι , λαμβανομένων υπόψη των ιδιομορφιών της εν λόγω ξυλείας και του επιπέδου της τεχνικής ως προς την επεξεργασία της ξυλείας αυτής , η εν λόγω απουσία αποτελεί το αποτέλεσμα μιας καθαρώς παρακολουθηματικής εργασίας πριονίσματος , αναγκαίας για τεχνικούς λόγους , της οποίας ο σκοπός δεν συνίσταται στο να διευκολύνεται η μετέπειτα χρησιμοποίηση της ξυλείας με την εξαφάνιση των ιχνών αυτών·    —και ότι στο εθνικό δικαστήριο εναπόκειται να εκτιμήσει αν , βάσει της ερμηνείας αυτής , η ξυλεία μπάλσας που έχει πριονιστεί κατά μήκος , πάχους μεγαλύτερου από 5 χιλιοστά , στις δύο απέναντι πλευρές της οποίας δεν είναι πλέον αντιληπτό κανένα ίχνος πριονίσματος , μπορεί να καταταγεί στην κλάση 44.05 .    

Απόφαση για τα δικαστικά έξοδα

Επί των δικαστικών εξόδων  21 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων , η οποία υπέβαλε παρατηρήσεις στο Δικαστήριο , δεν αποδίδονται . Δεδομένου ότι η διαδικασία έχει έναντι των διαδίκων της κύριας δίκης το χαρακτήρα παρεμπίπτοντος , που ανέκυψε ενώπιον του εθνικού δικαστηρίου , σ’ αυτό εναπόκειται να αποφανθεί επί των δικαστικών εξόδων .    

Διατακτικό

Για τους λόγους αυτούς ΤΟ ΔΙΚΑΣΤΗΡΙΟ ( τρίτο τμήμα ),   κρίνοντας επί του ερωτήματος που του υπέβαλε το Bundesfinanzhof με διάταξη της 8ης Μα ΐου 1984 , αποφαίνεται :   Οι δασμολογικές κλάσεις 44.05 και 44.13 του κοινού δασμολογίου πρέπει να ερμηνευτούν υπό την έννοια ότι σε περίπτωση απουσίας ιχνών πριονίσματος σε ξυλεία πριονισμένη κατά μήκος , η εν λόγω ξυλεία δεν εμπίπτει στην κλάση 44.05 , αλλά στη δασμολογική κλάση 44.13 , εκτός αν αποδεικνύεται ότι , λαμβανομένων υπόψη των ιδιομορφιών της εν λόγω ξυλείας και του επιπέδου της τεχνικής ως προς την επεξεργασία της ξυλείας αυτής , η εν λόγω απουσία αποτελεί το αποτέλεσμα μιας καθαρώς παρακολουθηματικής εργασίας πριονίσματος , αναγκαίας για τεχνικούς λόγους , της οποίας ο σκοπός δεν συνίσταται στο να διευκολύνεται η μετέπειτα χρησιμοποίηση της ξυλείας με την εξαφάνιση των ιχνών αυτών .   Στο εθνικό δικαστήριο εναπόκειται να εκτιμήσει αν , βάσει της ερμηνείας αυτής , η ξυλεία μπάλσας που έχει πριονιστεί κατά μήκος , πάχους μεγαλύτερου από 5 χιλιοστά , στις δύο απέναντι πλευρές της οποίας δεν είναι πλέον αντιληπτό κανένα ίχνος πριονίσματος , μπορεί να καταταγεί στην κλάση 44.05 .